Απόφαση της Επιτροπής της 27ης Μαρτίου 2002 για τη δημιουργία μιας ομάδας γενικών διευθυντών αρμόδιων για τις εργασιακές σχέσεις (2002/260/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211, Εκτιμώντας τα ακόλουθα: (1) Στην ανακοίνωσή της σχετικά με την ατζέντα κοινωνικής πολιτικής(1) η Επιτροπή υπογραμμίζει την αναγκαιότητα της θετικής και δυναμικής αλληλεπίδρασης ανάμεσα στην οικονομική πολιτική, την πολιτική απασχόλησης και την κοινωνική πολιτική. Επιβεβαιώνει, ιδίως, τη δέσμευσή της να λάβει υπόψη τις αλλαγές του εργασιακού περιβάλλοντος και προτείνει ορισμένες ενέργειες με σκοπό τον εκσυγχρονισμό και τη βελτίωση των εργασιακών σχέσεων. (2) Στο πλαίσιο αυτό κρίνεται αναγκαία η αναπροσαρμογή και η βελτίωση της υφιστάμενης νομοθεσίας στη νέα οικονομία με σκοπό την ενθάρρυνση μιας νέας ισορροπίας μεταξύ της ευελιξίας και της ασφάλειας των εργαζομένων. (3) Για το σκοπό αυτό, πρέπει να δημιουργηθεί μια ομάδα υψηλού επιπέδου με σκοπό να δίνει, κατόπιν δικής της πρωτοβουλίας ή κατόπιν σχετικής αίτησης, γνωμοδοτήσεις στην Επιτροπή, να επικουρεί την Επιτροπή στα καθήκοντά της, συγκεκριμένα στην εκπόνηση νέων κοινοτικών πρωτοβουλιών, στην αναθεώρηση του κοινοτικού κεκτημένου, στον προγραμματισμό ερευνών, αναλύσεων και μελετών, στην αξιολόγηση της εφαρμογής του κοινοτικού εργασιακού δικαίου, καθώς και στην υλοποίηση των ενεργειών κατάρτισης και διάδοσης του κοινοτικού δικαίου. Η ομάδα αυτή θα μπορούσε επίσης να αναπτύξει την ανταλλαγή καινοτόμων εμπειριών και τη διάδοση ορθών πρακτικών στον εν λόγω τομέα. (4) Αυτή η μόνιμη ομάδα υψηλού επιπέδου ευνοεί και ενθαρρύνει τη στενότερη συνεργασία μεταξύ των κρατών μελών και της Επιτροπής, σεβόμενη την αρχή της επικουρικότητας. Η συνεργασία αυτή καθίσταται όλο και πιο αναγκαία ενόψει της προσεχούς διεύρυνσης της Ένωσης, του όλο και πιο διακρατικού χαρακτήρα των εργασιακών σχέσεων, της διαδικασίας διακρατικής βιομηχανικής αναδιάρθρωσης και του εκσυγχρονισμού του εργασιακού δικαίου που καθιστούν την αγορά εργασίας πιο δυναμική και που απαιτούν μεγαλύτερη διαφάνεια, ΑΠΟΦΑΣΙΖΕΙ: Άρθρο 1 1. Δημιουργείται μια "ομάδα γενικών διευθυντών αρμόδιων για τις εργασιακές σχέσεις" (εφεξής "ομάδα") με σκοπό να αποτελέσει ένα μέσο διαβούλευσης, προβληματισμού, ανταλλαγών και συνεργασίας μεταξύ των κρατών μελών και της Επιτροπής. 2. Έργο της ομάδας είναι: α) η δημιουργία στενής συνεργασίας μεταξύ των φορέων των κρατών μελών και της Επιτροπής σχετικά με ζητήματα που αφορούν: - την εκπόνηση νέων κοινοτικών πρωτοβουλιών στον τομέα των εργασιακών σχέσεων, - την εφαρμογή και την αναθεώρηση του κοινοτικού δικαίου στον τομέα του εργασιακού δικαίου, - την εκπόνηση προγραμμάτων έρευνας, αναλύσεων, μελετών, δημοσιεύσεων και ενεργειών ευαισθητοποίησης σχετικά με το κοινοτικό εργασιακό δίκαιο· β) η παρακολούθηση της εξέλιξης των πολιτικών στον τομέα του εργασιακού δικαίου και των εργασιακών σχέσεων· γ) η εξασφάλιση της ανταλλαγής εμπειριών και ορθών πρακτικών στον τομέα του ατομικού και συλλογικού εργασιακού δικαίου. Άρθρο 2 1. Η ομάδα αποτελείται από γενικούς διευθυντές αρμόδιους για τις εργασιακές σχέσεις των κρατών μελών. 2. Πρόεδρος της ομάδας είναι ένας εκπρόσωπος της Επιτροπής. 3. Η ομάδα μπορεί να συγκροτήσει ομάδες εμπειρογνωμόνων ή εργασίας. Άρθρο 3 1. Οι συνεδριάσεις της ομάδας πραγματοποιούνται ύστερα από σχετική πρόσκληση του προέδρου είτε με δική του πρωτοβουλία είτε ύστερα από αίτημα του ημίσεος των μελών της ομάδας. 2. Η ομάδα συνεδριάζει κατ'αρχήν δύο φορές ετησίως. Βρυξέλλες, 27 Μαρτίου 2002.

[Source: multi_eurlex | Tokens: 3200]